Būtasis kartinis laikas

Būtasis kartinis laikas – gramatinis laikas, kurio pagrindinė reikšmė – nurodyti praeityje vykusį nesikartojantį veiksmą.

Anot kai kurių autorių, yra tik vienas būtasis laikas: būtasis kartinis ir būtasis dažninis laikai iš tiesų yra ne laikai, o skirtingos veikslo ir atliktų veiksmų skaičiaus formos.

Būtasis kartinis laikas lietuvių kalboje priešinamas su būtuoju dažniniu laiku, kuris nurodo praeityje vykusį besikartojantį veiksmą. Vis dėlto būtasis kartinis laikas taip pat gali reikšti pakartotą veiksmą, tačiau tokiu atveju turi būti nurodytas tikslus arba apytikslis veiksmų skaičius: Ji tris kartus pabeldė į duris. Praeitą vasarą keletą kartų važiavome prie ežero. Būtasis dažninis laikas, priešingai, pasižymi neapibrėžtumu, nekonkretumu ir rodo kartotinį tęstinį veiksmą: Ji belsdavo į duris, kol atidarydavo. Anksčiau važiuodavome atostogauti prie jūros. Apskritai būtasis kartinis laikas dažniausiai reiškia praeityje vykusį vieno karto veiksmą: Tą vakarą mudu ėjome namo. Atėjo žiema ir nugrindė tiltus per ežerus.

Būtojo kartinio laiko įvykio veikslas vartojamas apibendrintų laikų situacijoje tik tada, kai specialiai reikia pabrėžti kartojamo veiksmo vieno karto svarbą: O jei kuomet išgirdo nuo vyro rūstesnį žodį, tuojau nulėkusi parsivedė motiną.

Antrinė būtojo kartinio laiko reikšmė – tam tikrame kontekste įvardyti būsimą arba galimą veiksmą: Paprašyk padaryti tokius račiukus, kad įsisėdai, pagalvojai ir, kur nori, be arklio nuvažiavai.

 Išnašos 

Kategorija:Gramatiniai laikai